Hillbilly

Hillbilly er et kallenavn på innbyggere i spredtbygde skog- og fjellområder i USA, særlig Appalachene og Ozarkfjellene. Det er også brukt om oldtimemusikk (hillbillymusikk, «mountain music»), dvs. folkemusikk som kommer fra disse traktene, og som den eldste country og den tradisjonelle bluegrass er utviklet fra. Den ble gjerne spilt av «string bands» med fele, banjo og gitar, selv om også andre instrumenter var i bruk. Til de mest kjente eksponentene for hillbillymusikk i 1920-årene regnes Charlie Poole and The North Carolina Ramblers, og Gid Tanner and his Skillet Lickers.
Uttrykket er en stereotyp betegnelse, og kan oppfattes som nedsettende. I USA forbindes det ofte med fattige og kranglete (fjell-)folk med lav utdannelse, mange barn og høyt forbruk av whiskey, ofte også med ulovlig fremstilling av whiskey («moonshining»). Tegneseriefiguren Snøfte Smith fremstilles som en typisk hillbilly. Av lignende støpning er familien Darling fra 1960-årenes Andy Griffith-show. Familien bestod av bluegrasskvartetten The Dillards, den unge skuespilleren Maggie Peterson og en husfar som forsøkte å drikke whiskey i takt med musikken. Men noen bærer hillbilly-navnet med stolthet, f.eks. bluegrassgruppen Hillbilly Gypsies.

Etymologi

Hillbilly er antatt å være en sammensetning av to eldre skotske uttrykk, hill-folk og billie (= fellow). At det skal ha hatt forbindelse med kong William III (1650–1702), hvis tilhengere ble kalt «Billie Boys», er visstnok en folkeetymologisk feil. Den litt nedlatende holdningen til Appalachenes «mountaineers», som ofte gjenspeiler seg i bruken av betegnelsen hillbilly, ser ut til å være av eldre dato enn selve betegnelsen. I 1873 fikk f.eks. skribenten Will Wallace Harney publisert artikkelen A Strange Land and Peculiar People i Lippincott’s Magazine. 
Betegnelsen er først registrert benyttet i 1892, og allerede da i litt nedsettende betydning. I juli 1892 skrev The Railroad Trainmen’s Journal bl.a.: «I don’t think It is right to hire some Hill Billy and give him the same right as I just because he was hired the same time I was.»
Uttrykk som «hillbilly music» er av nyere dato, men er dokumentert tilbake til 1924. Senere er hillbilly ofte brukt synonymt med musikken. Tidsskriftet National Hill-Billy News (senere National Hillbilly News) utkom første gang i 1945. I Aftenposten stod betegnelsen hillbilly første gang på trykk i 1953, og da var det musikken det ble siktet til.

Nyere avledninger

Etterleddet "billy" har vist seg produktivt, vesentlig innen populærmusikken: Rockabilly,  citybilly (musikere fra byene som spiller countrymusikk), polkabilly, psychobilly, gothabilly, punkabilly osv., samt det populære bandet Hellbillies og sangen "Billhilly" ac citizen King.

Ikke bare nedsettende

Holdningen til ordet «hillbilly» var og er ikke entydig blant musikere som gjerne forbindes med «hillbilly-musikk». Byron Parker og hans medmusikanter i Byron Parker's Hillbillies (dannet i 1937) skammet seg åpenbart ikke over navnet. Felevirtuosen Clayton McMichen (1900-1970), som både spilte i og gav navnet til Gid Tanners oldtime-gruppe The Skillet Lickers, mislikte derimot betegnelsen, kanskje fordi han etter hvert gikk over til andre musikksjangre. «Gudfaren av bluegrass», Bill Monroe (1911–96), hatet uttrykket. Han prøvde å distansere seg fra hillbilly-navnet og -utseendet da han begynte å spille med sin gruppe Blue Grass Boys i 1939. I bluegrassens barndom ble denne musikken ofte kalt «mountain music». Men hillbilly later ofte til å ha fått en positiv klang nettopp innen bluegrass. Vassar Clements (1928–2005), Monroes felemester i en årrekke, kalte senere musikken sin «hillbilly jazz» da han begynte å fusjonere bluegrass og jazz. Og senere ble det dannet grupper som Bluegrass Hillbillies, Lovesick Hillbillies Bluegrass Band og Hillbilly Gypsies.
Heller ikke i Norge er den nedsettende betydningen enerådende (i den grad den finnes). I 2011 ble gruppen Hayseed Dixie, som har utgitt bluegrass på norsk – i Tennesse – kalt «hillbilly-rockere» i et NRK-intervju, noe de ikke lot til å ta ille opp. «Jeg tenker på dere som Skandinavias hillbillies, sa vokalist John Wheeler». I Ål i Hallingdal ligger «Hillbilly Bike Park», med løyper for terrengsykling. Også country-rock-gruppen Hellbillies kommer fra Ål.